แนวทางการบริหารจัดการน้ำในฤดูฝนช่วงที่เหลืออีก 2 เดือน ไม่ให้เกิดน้ำท่วมในพื้นที่ทำกินและเขตเศรษฐกิจของไทย
นายทวีศักดิ์ ธนเดโชพล รองอธิบดีกรมชลประทาน กล่าวถึงแนวทางบริหารจัดการและควบคุมการระบายน้ำผ่านท้ายเขื่อนเจ้าพระยาให้อยู่ในเกณฑ์ที่เหมาะสม ว่า ตามที่กรมอุตุนิยมวิทยา ประกาศว่าประมาณกลางเดือนตุลาคมนี้จะสิ้นสุดฤดูฝนในพื้นที่ภาคเหนือ ภาคตะวันออกเฉียงเหนือและภาคกลาง ยกเว้นภาคใต้ ซึ่งช่วงเวลา 2 เดือนที่เหลือ ประเทศไทยอาจได้รับอิทธิพลจากพายุหมุนเขตร้อนจำนวน 2 ลูก พัดผ่านภาคตะวันออกเฉียงเหนือตอนบน และภาคเหนือ ดังนั้นเพื่อไม่ให้กระทบต่อประชาชนรวมถึงภาคการเกษตร กรมชลประทาน มีความจำเป็นต้องบริหารจัดการน้ำ ใน 4 เขื่อนหลักลุ่มแม่น้ำเจ้าพระยา โดยใช้หลักดำเนินการกักน้ำตอนบนให้มากที่สุด หน่วงน้ำช่วงกลางและเร่งระบาดน้ำตอนปลาย โดยเฉพาะที่เขื่อนเจ้าพระยาซึ่งเป็นจุดยุทธศาสตร์สำคัญในการบริหารจัดการจัดสรรน้ำ ต้องเร่งกระจายน้ำไปยังแม่น้ำท่าจีน แม่น้ำน้อยและคลองป่าสัก ในการระบายน้ำไม่ให้เกิดเหตุน้ำท่วมในพื้นที่ทำกินของประชาชนและไม่ให้กระทบในพื้นที่กรุงเทพฯ ขอให้ประชาชนมั่นใจถึงแนวทางการบริหารจัดการน้ำของกรมชลประทาน โดยช่วงที่ผ่านมาหากมีการระบายน้ำเกิน 700 ลูกบาศก์เมตรต่อวินาที จะมีการแจ้งเตือนไปยังจังหวัดในพื้นที่ลุ่มต่ำท้ายเขื่อนเจ้าพระยา ล่วงหน้าเพื่อให้ประชาชนเตรียมยกของขึ้นที่สูงรองอธิบดีกรมชลประทาน ยังกล่าวถึงภาพรวมปริมาณน้ำในเขื่อนกักเก็บน้ำทั่วประเทศประกอบด้วยเขื่อนขนาดใหญ่จำนวน 35 แห่ง เขื่อนขนาดกลาง 412 แห่ง ขณะนี้ปริมาณน้ำในภาพอยู่ที่ 43,000 ล้านลูกบาศก์เมตร หรือคิดเป็นร้อยละ 57 ของขีดความสามารถในการรองรับปริมาณน้ำทั้งหมด จึงยังสามารถรองรับปริมาณน้ำที่เพิ่มอีกได้ โดยเฉพาะใน 4 เขื่อนหลักของไทยยังสมารถรองรับปริมาณน้ำได้ถึง 14,000 ล้านลูกบาศก์เมตร ที่สำคัญปัจจุบันปริมาณน้ำที่กักเก็บไว้ในเขื่อนมีมากว่าปีที่ผ่านมาประมาณ 7,000 ล้านลูกบาศก์เมตร